b'\n_START_ARTICLE_\nVitenskapelig assistent\n_START_PARAGRAPH_\nVitenskapelig assistent, forkortet vit. ass., er en midlertidig stilling som forsker som historisk har hatt en ulik bruk avhengig av tid og sted.\n_START_SECTION_\nKontinental-Europa\n_START_PARAGRAPH_\nI det tyskspr\xc3\xa5klige Europa var stillingen (betegnet wissenschaftlicher Assistent) tradisjonelt den vanlige akademiske stillingen for en person med doktorgrad men uten habilitasjon (professorkompetanse). Form\xc3\xa5let med stillingen var s\xc3\xa6rlig \xc3\xa5 kvalifisere til habilitasjon og dermed stilling som professor. Stillingen kunne v\xc3\xa6re midlertidig eller fast, og i alle fall var det vanlig \xc3\xa5 inneha den i flere \xc3\xa5r f\xc3\xb8r man oppn\xc3\xa5dde stilling som professor. Vitenskapelig assistent tilh\xc3\xb8rte den h\xc3\xb8yere statstjenesten (H\xc3\xb6herer Dienst). Den tyske stillingen har v\xc3\xa6rt forbilde for lignende stillinger i flere andre land. Stillingen ble i 2005 erstattet av stillingen juniorprofessor, som er \xc3\xa5 sammenligne med amerikansk assistant professor.\n_START_SECTION_\nNorge\n_START_PARAGRAPH_\nI Norge ble stillingen vitenskapelig assistent historisk ofte brukt for en forsker som var midlertidig ansatt, av og til for \xc3\xa5 arbeide med doktorgraden sin, og personer kunne ha slike stillinger forholdsvis lenge. Bruken av stillingen overlappet med stipendiat. I 1990-\xc3\xa5rene ble bruken av stillingen som vitenskapelig assistent strammet inn slik at den ikke lenger brukes til \xc3\xa5 ansette personer som jobber med doktorgrad i rammen av et organisert doktorgradsprogram, og det ble innf\xc3\xb8rt en tidsbegrensning p\xc3\xa5 to \xc3\xa5r for hvor lenge man kan ha stillingen. Etter dette brukes stillingen som regel til \xc3\xa5 ansette viderekomne hovedfags-/masterstudenter og nyutdannede i tilknytning til forskningsprosjekter, ofte for \xc3\xa5 arbeide med oppgaver av mer rutinemessig natur slik som transkribering av intervjuer, diverse administrative oppgaver i et forskningsprosjekt og lignende. Personer som i dag ansettes for \xc3\xa5 arbeide med doktorgraden sin ansettes som stipendiater. Arbeidsforhold som vitenskapelig assistent i Norge er regulert gjennom Forskrift om ansettelsesvilk\xc3\xa5r for stillinger som postdoktor, stipendiat, vitenskapelig assistent og spesialistkandidat.'